CELEX: 32018H1221(01)
Language: mt
Date: 2018-12-04 00:00:00
Title: Rakkomandazzjoni tal-Kunsill tal-4 ta’ Diċembru 2018 bil-għan li tiġi korretta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta' terminu medju fir-Rumanija

21.12.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 460/1
            
         
      RAKKOMANDAZZJONI TAL-KUNSILL
      tal-4 ta’ Diċembru 2018
      bil-għan li tiġi korretta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta' terminu medju fir-Rumanija
      (2018/C 460/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 121(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1) u b’mod partikolari t-tieni subparagrafu tal-Artikolu 10(2) tiegħu,
      Wara li kkunsidra r-Rakkomandazzjoni mill-Kummissjoni Ewropea,
      Billi:
      
                  (1)
               
               
                  Fis-16 ta' Ġunju 2017, il-Kunsill iddeċieda skont l-Artikolu 121(4) tat-Trattat dwar il-Funzjonament tal-Unjoni Ewropea (“TFUE”) li fl-2016 seħħet devjazzjoni sinifikanti osservata mill-objettiv baġitarju fit-terminu medju ta’ -1 % tal-PDG fir-Rumanija. Fid-dawl tad-devjazzjoni sinifikanti stabbilita, fis-16 ta’ Ġunju 2017 huwa ħareġ rakkomandazzjoni għar-Rumanija biex tieħu l-passi meħtieġa sabiex tiggarantixxi li fl-2017 ir-rata ta’ tkabbir nominali tal-infiq pubbliku primarju nett ma tkunx qabżet it-3,3 %, li tikkorrispondi għal aġġustament strutturali annwali ta’ 0,5 % tal-PDG. Fil-5 ta' Diċembru 2017, il-Kunsill osserva li r-Rumanija ma kinitx ħadet azzjoni effettiva skont ir-Rakkomandazzjoni tas-16 ta' Ġunju 2017 u għaldaqstant ħareġ rakkomandazzjoni ġdida. Fir-Rakkomandazzjoni l-ġdida, il-Kunsill talab lir-Rumanija biex tieħu l-miżuri meħtieġa biex tiżgura li r-rata nominali ta' tkabbir tal-infiq pubbliku primarju nett ma taqbiżx it-3,3 % fl-2018, li tikkorrispondi għal aġġustament strutturali annwali ta' 0,8 % tal-PDG. Fit-22 ta' Ġunju 2018, il-Kunsill osserva li r-Rumanija ma kinitx ħadet azzjoni effettiva skont ir-Rakkomandazzjoni riveduta tal-5 ta' Diċembru 2017.
               
            
                  (2)
               
               
                  Fit-22 ta' Ġunju 2018, il-Kunsill iddeċieda f'konformità mal-Artikolu 121(4) TFUE li fir-Rumanija fl-2017 kienet ukoll seħħet devjazzjoni osservata sinifikanti mill-perkors ta' aġġustament lejn l-objettiv baġitarju fit-terminu medju. Fid-dawl tad-devjazzjoni sinifikanti stabbilita, fit-22 ta’ Ġunju 2018 il-Kunsill ħareġ Rakkomandazzjoni (2) għar-Rumanija biex tieħu l-passi meħtieġa sabiex tiggarantixxi li r-rata ta’ tkabbir nominali tal-infiq pubbliku primarju nett (3) ma taqbiżx it-3,3 % fl-2018 u l-5,1 % fl-2019, li tikkorrispondi għal aġġustament strutturali annwali ta’ 0,8 % tal-PDG għal kull sena. Huwa rrakkomanda wkoll li r-Rumanija tuża kwalunkwe gwadann mhux previst għat-tnaqqis tad-defiċit, filwaqt li jenħtieġ li l-miżuri ta' konsolidazzjoni baġitarja jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. Il-Kunsill stabbilixxa skadenża tal-15 ta’ Ottubru 2018 biex ir-Rumanija tirrapporta dwar l-azzjoni li tkun ħadet b’reazzjoni għal din ir-Rakkomandazzjoni tat-22 ta' Ġunju 2018.
               
            
                  (3)
               
               
                  Fit-13 ta’ Lulju 2018, il-Kunsill irrakkomanda li r-Rumanija tiżgura li, fl-2018 u fl-2019, hija tikkonforma mar-Rakkomandazzjoni tal-Kunsill tat-22 ta’ Ġunju 2018 bil-ħsieb li tikkorreġi d-devjazzjoni sinifikanti mill-pjan ta’ aġġustament lejn l-objettiv baġitarju ta' terminu medju (4).
               
            
                  (4)
               
               
                  Fis-27 u t-28 ta’ Settembru 2018, il-Kummissjoni wettqet missjoni ta' sorveljanza msaħħa fir-Rumanija għall-fini tal-monitoraġġ fuq il-post skont l-Artikolu -11(2) tar-Regolament (KE) Nru 1466/97. Wara li s-sejbiet provviżorji ġew trażmessi lill-awtoritajiet Rumeni għall-kummenti tagħhom, il-Kummissjoni rrapportat s-sejbiet tagħha lill-Kunsill fil-21 ta' Novembru 2018. Dawk is-sejbiet sussegwentement saru pubbliċi.
               
            
                  (5)
               
               
                  Fis-16 ta’ Ottubru 2018, l-awtoritajiet Rumeni ppreżentaw rapport dwar azzjoni effettiva b’reazzjoni għar-Rakkomandazzjoni tal-Kunsill tat-22 ta’ Ġunju 2018 (5). Fid-dawl tal-informazzjoni pprovduta mill-awtoritajiet fir-rapport tagħhom u l-valutazzjoni kumplessiva bbażata fuq it-tbassir tal-Kummissjoni tal-ħarifa 2018, il-Kunsill fil-21 ta’ Novembru 2018 ikkonkluda li r-Rumanija ma ħaditx azzjoni effettiva b’reazzjoni għar-Rakkomandazzjoni tal-Kunsill tat-22 ta’ Ġunju 2018.
               
            
                  (6)
               
               
                  Fid-dawl tan-nuqqas ta’ azzjoni effettiva mir-Rumanija u d-devjazzjoni akkumulata għolja mill-pjan ta’ aġġustament adatt lejn l-objettiv baġitarju ta' terminu medju, huwa xieraq li tiġi indirizzata Rakkomandazzjoni riveduta lir-Rumanija dwar il-miżuri xierqa li jridu jittieħdu skont l-Artikolu 121(4) TFUE.
               
            
                  (7)
               
               
                  Id-defiċit strutturali tar-Rumanija żdied b’2,1 % tal-PDG fl-2016 u b’1,2 % tal-PDG fl-2017. Dan laħaq it-3,4 % tal-PDG fl-2017 u huwa pproġettat fit-tbassir tal-Kummissjoni tal-ħarifa 2018 li jiġi ġeneralment stabbilizzat fl-2018. Sabiex tikkoreġi d-devjazzjoni akkumulata u biex ir-Rumanija tmur lura fil-perkors ta’ aġġustament xieraq wara l-aħħar nuqqasijiet tal-passat, jenħtieġ li sforz addizzjonali jikkomplementa l-isforz strutturali ta’ 0,8 % tal-PDG rakkomandat mill-Kunsill fit-22 ta’ Ġunju 2018. Jidher li sforz addizzjonali ta’ 0,2 % tal-PDG ikun xieraq fid-dawl tal-kobor tad-devjazzjoni sinifikanti osservata mill-pjan ta’ aġġustament rakkomandat lejn l-objettiv baġitarju ta' terminu medju. Dan ser jaċċellera l-aġġustament lura lejn l-objettiv baġitarju ta’ terminu medju mingħajr ma jpoġġi f’riskju t-tkabbir ekonomiku.
               
            
                  (8)
               
               
                  It-titjib meħtieġ tal-bilanċ strutturali b’1,0 % tal-PDG fl-2019 huwa konsistenti ma’ rata ta’ tkabbir nominali tal-infiq pubbliku primarju nett li ma teċċedix 4,5 % fl-2019.
               
            
                  (9)
               
               
                  It-tbassir tal-Kummissjoni tal-ħarifa 2018 jipproġetta aktar deterjorament tal-bilanċ strutturali b’0,1 % tal-PDG fl-2019. Għaldaqstant, titjib strutturali ta’ 1,0 % tal-PDG jissarraf fil-ħtieġa li jiġu adottati miżuri ta’ rendiment strutturali totali ta’ 1,1 % tal-PDG fl-2019 meta mqabbel mal-linja bażi attwali fit-tbassir tal-Kummissjoni tal-ħarifa 2018.
               
            
                  (10)
               
               
                  It-tbassir tal-Kummissjoni tal-ħarifa tal-2018 jipproġetta defiċit pubbliku ta’ 3,4 % fl-2019, li jkun ogħla mill-valur referenzjarju tat-Trattat ta’ 3 % tal-PDG. L-aġġustament strutturali meħtieġ jidher xieraq ukoll biex jiġi żgurat li r-Rumanija tirrispetta l-marġni ta' 3 % tal-PDG tal-valur referenzjarju tat-Trattat fl-2019.
               
            
                  (11)
               
               
                  Jekk ir-Rumanija tonqos milli taġixxi fuq rakkomandazzjonijiet preċedenti biex tikkoreġi d-devjazzjoni sinifikanti osservata kif ukoll ikun hemm ir-riskju li teċċedi l-valur referenzjarju tat-Trattat, tinħoloq il-ħtieġa li tittieħed azzjoni urġenti sabiex il-politika fiskali tagħha tinġieb lura fuq pjan prudenti.
               
            
                  (12)
               
               
                  Sabiex jintlaħqu l-miri baġitarji rakkomandati, huwa kruċjali li r-Rumanija tadotta u timplimenta b’mod rigoruż il-miżuri neċessarji u tagħmel monitoraġġ mill-qrib tal-iżvilupp tan-nefqa kurrenti.
               
            
                  (13)
               
               
                  Ir-rekwiżiti maħruġa f’din ir-rakkomandazzjoni jipprevalu fuq l-elementi korrispondenti stabbiliti fir-rakkomandazzjoni fiskali li tinsab fir-Rakkomandazzjoni tal-Kunsill indirizzata lir-Rumanija fit-13 ta’ Lulju 2018.
               
            
                  (14)
               
               
                  Jenħtieġ li r-Rumanija tirraporta lill-Kunsill dwar l-azzjoni meħuda b’reazzjoni għal din ir-Rakkomandazzjoni sal-15 ta’ April 2019, possibbilment bħala parti mill-Programm ta’ Konverġenza tagħha ppreżentat skont l-Artikolu 7 tar-Regolament (KE) Nru 1466/97.
               
            
                  (15)
               
               
                  Huwa xieraq li din ir-Rakkomandazzjoni ssir pubblika,
               
            B’DAN JIRRAKKOMANDA LI R-RUMANIJA:
      
                  (1)
               
               
                  tieħu l-miżuri neċessarji biex tiżgura li fl-2019 ir-rata ta’ tkabbir nominali tan-nefqa pubblika primarja netta ma tkunx ogħla minn 4,5 %, li tikkorrispondi għal aġġustament strutturali annwali ta’ 1,0 % tal-PDG, u b’dan il-mod ir-Rumanija titqiegħed fuq perkors xieraq ta’ aġġustament lejn l-objettiv baġitarju ta' terminu medju;
               
            
                  (2)
               
               
                  tuża kull gwadann mhux previst li jista' jkun hemm għat-tnaqqis tad-defiċit, filwaqt li jenħtieġ li l-miżuri ta' konsolidazzjoni baġitarja jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir.
               
            
                  (3)
               
               
                  tirraporta lill-Kunsill sal-15 ta’ April 2019 dwar l-azzjoni meħuda b’reazzjoni għal din ir-Rakkomandazzjoni; jenħtieġ li r-rapport jipprovdi miżuri li jkunu speċifikati u kredibbli b'mod adegwat, inkluż l-impatt baġitarju ta’ kull waħda minnhom, kif ukoll proġettazzjonijiet baġitarji aġġornati u dettaljati għall-2019.
               
            
         Din ir-Rakkomandazzjoni hija indirizzata lir-Rumanija.
         Magħmul fi Brussell, l-4 ta’ Diċembru 2018.
         
            
               Għall-Kunsill
            
            
               Il-President
            
            H. LÖGER
         
      
      
         (1)  ĠU L 209, 2.8.1997, p. 1.
      
         (2)  Rakkomandazzjoni tal-Kunsill tat-22 ta’ Ġunju 2018 bil-ħsieb li tiġi kkoreġuta d-devjazzjoni osservata sinifikanti mill-perkors ta’ aġġustament lejn l-objettiv baġitarju fit-terminu medju fir-Rumanija (ĠU C 223, 27.6.2018, p. 3).
      
         (3)  In-nefqa pubblika primarja netta tal-gvern hija magħmula tan-nefqa pubblika totali bl-esklużjoni tan-nefqa fuq l-imgħax, in-nefqa fuq programmi tal-Unjoni kompletament korrisposti mid-dħul mill-fondi tal-Unjoni u tibdil nondiskrezzjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjata fil-livell nazzjonali hija mifruxa fuq perjodu ta' erba' snin. Miżuri ta’ dħul diskrezzjonali jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tal-infiq huma nnettjati.
      
         (4)  Ir-Rakkomandazzjoni tal-Kunsill tal-13 ta’ Lulju 2018 dwar il-Programm Nazzjonali ta’ Riforma tal-2018 tar-Rumanija u li tagħti opinjoni tal-Kunsill dwar il-Programm ta’ Konverġenza tal-2018 tar-Rumanija (ĠU C 320, 10.9.2017, p. 98).
      
         (5)  Disponibbli fis-sit http://data.consilium.europa.eu/doc/document/ST-13279-2018-INIT/en/pdf